Arzén (hudobná skupina)

Arzén je slovenská rocková skupina založená roku 1983 v Terchovej. Jej autorská tvorba je inšpirovaná a ovplyvnená terchovským folklórom, ktorý prepája s rockovým zvukom.

 História 
Skupina Arzén je na slovenskej hudobnej scéne prítomná už štyri desaťročia. V roku 2023 oslávila svoje ťažko uveriteľné 40. narodeniny. Korene skupiny siahajú do Terchovej, kde kapela vznikla, tvorila a snažila sa hrať vždy vlastnú tvorbu. So svojimi pôvodnými autorskými skladbami začínala ako heavy metalové zoskupenie. Z tvorby 80r. sa veľa nezachovalo. Prvé nahrávky vznikli v.r. 1990, boli to skladby Omyl a Ulica hier a v.r. 1992 Život sen (všetko sa nahrávalo v štúdio Pro Art). Od tej doby sa veľa zmenilo, kapela prešla mnohými personálnymi zmenami a hudobnými smermi.... Z pôvodnej zostavy ostal len gitarista, skladateľ a spoluzakladateľ skupiny Palo Cabadaj. Ale poctivé jadro, rockový zvuk a špecifická interpretácia speváka Jara Gaža (ktorý prišiel do kapely cca po 1,5 roku od jej založenia a nahradil svojho brata Ivana), ostali skupine dodnes.

Po desiatich rokoch účinkovania, skúšania, hľadania a personálnych zmenách prichádza v roku 1993 do kapely ďalší gitarista Igor Klein a o rok na to 1994 bubeník Ján Heinrich. V.r. 1995 formácia mapuje svoje päťročné úsilie a vydáva na MG kazete Demo výber 90 - 95. Sú na ňom o.i. skladby aj z druhej polovice 80r. (aby sa zdokumentovalo aspoň niečo z tých neprajných čias) a všetko čo sa za tú dobu podarilo zrealizovať... O tri roky neskôr (1998) vychádza debutové CD pod názvom  Arzén ( cédečko vyšlo spoločne aj s knižkou ktorú zostavil Peter Cabadaj). To sa už tvorba skupiny uberá svojou vlastnou cestou, ovplyvnená a inšpirovaná terchovským folklórom ktorý má skladateľ, textár, gitarista Palo Cabadaj a spevák Jaro Gažo v krvi. Citlivo spracováva ľudové motívy, obohacuje ich vlastným pocitom, vnímaním a toto všetko potom zakomponováva do svojej pôvodnej tvorby. Známa bola spolupráca s ĽH Bratov Muchovcov (cca 1994 - 1998), ktorá s ňou nahrala  pieseň „Boli to ručičky...“ Následne bol k skladbe nakrútený aj videoklip. Arzén a Muchovci odohrali množstvo koncertov, prezentovali sa v médiách a na rôznych podujatiach. Spojenie rocku a folklóru ukázalo skupine novú cestu. Po debutovom CD albume Arzén - Arzén, vychádza v.r. 2000 jej druhé CD pod názvom Ešte raz... K spolupráci na platňu si tentoraz muzikanti prizvali progresívnu terchovskú folklórnu skupinu Nebeská muzika. Vznikla tak zaujímavá kooperácia a táto fúzia ponúka už klasickú rockovú hudbu s folklórnymi prvkami ale v akustickej verzii. Spolupráca s Nebeskou muzikou pokračuje dodnes a skupiny sporadicky aj koncertujú. 

Hoci z pohľadu  Arzénu tvorí žánrové gro spojenie rocku a folklóru, skupina má aj inú hudobnú tvár. Ide o vlastné rockové skladby s pôvodnými textmi (prevažne od autora hudby aj textu Pala Cabadaja), ale aj  textami iných autorov. Kapela sa tiež venuje zhudobňovaniu básní od slovenských autorov (P. Ušák Oliva, Ján Frátrik, Ján Smrek, Andrej Žarnov, Marián Grupač, Peter Cabadaj, Kamil Muráň a iní). Napríklad titulný text k CD Zhasínania napísal spisovateľ M. Grupač, album vyšiel s rovnomenným názvom v.r. 2003. V tomto roku prichádza do kapely basgitaristu Miro Fedor a skupina sa personálne stabilizovala do podoby ako ju poznáme dnes. Následne na to vychádza výberovka Pokušenie (2004). S básnickým programom sa Arzén realizuje najmä na rozličných vernisážach, výstavách a komorných akciách... Naznačené hudobné spojenia, či už básnické, rockové alebo folklórne, môžete počuť na všetkých albumoch skupiny. Výnimku tvorí CD Na skle maľované (2005), keď Arzén dostal ponuku nahrať a prearanžovať známy muzikál (réžia Anton Šulík), na vlastný obraz“. Vzniklo to vďaka významnému vkladu dvoch  protagonistov kapely, a to speváka Jara Gaža, ktorý hrá v predstavení Mestského  divadla v Žiline titulnú postavu Jánošíka, a gitaristu Paľa Cabadaja, ktorý sa zas pod muzikál podpísal ako hudobný aranžér. Keďže má skupina k tomuto predstaveniu veľmi blízko, niektoré skladby využíva aj vo svojom repertoári a hráva ich na koncertoch. 

V roku 2008 vydali chalani svoj siedmi album S tebou či bez teba (na skladbu je videoklip 2009). Arzén naďalej ostáva verný svojmu žánru a okrem balád a štylizovaných terchovských skladieb na platni možno počuť aj experimentovanie, rockový temperament alebo inštrumentálku. V r. 2011 vychádza CD zhudobnenej poézie pod názvom Odpovede. Je to pocta básnikom a ich tvorbe. Album Teraz nám vyhráva (2017) nadväzuje na prvé CD, prelínajú sa v ňom už tradične terchovské folklórne motívy s tvrdým zvukom kapely, silnými melódiami. V skladbe Dievčatko počuť tóny cimbalu a v úvodnej skladby Veru sme my chlapci, počuť violu. Celý album znie vyvážene a žánrovo kompaktibilne. Arzén stále aktívne koncertuje, odohral množstvo vystúpení na festivaloch doma i v zahraničí (USA, Poľsko, Česko, Maďarsko). V roku 2019 absolvovala spoločné turné po Slovensku so skupinou Čechomor. Na základe toho vydáva o tri rok neskôr (pre covid pauzu) ich prvý živý záznam z koncertu, ktorý vyšiel na CD aj DVD pod názvom Naživo (2022). Na albume sa nachádzajú skladby od prvého albumu až po posledný, je to taký malý prierez tvorbou a obzretie sa... V roku 2023 kapele vyšiel singel s názvom Kamaráti... , na ktorý je natočený aj videoklip. Skladba svojou atmosférou zachytáva autorove (Palo Cabadaj) najťažšie životné obdobie a reaguje aj na pandémiu, ktorá postihla a poznačila nie len kapelu, ale i celý svet... V skladbe sa klasicky objavujú ľudové motívy, či už hudobné, alebo textové... V súčasnosti skupina spolupracuje a koncertuje vo veľkom hudobno - tanečnom programe s FS Rozsutec. V tomto nadgeneračnom projekte, autorské skladby a štylizácie dostali zaujímavú tanečnú podobu, ale aj nový hudobný rozmer. V podaní mladej folklórnej skupiny skladby ožili. Vo vianočnom období má skupina koncertný program v ktorom vystupuje ako jej hosť, mladý, talentovaný hudobník z Terchovej, víťaz show Zem spieva, Martin Repáň pod názvom Vianoce (po našom). Vo všetkých spoluprácach sa potvrdilo pravidlo, keď je hudba tvorená úprimne, poctivo a zo srdca, tak čas stráca svoju váhu a nehrá v hudbe žiadnu úlohu... Skupina je rada, že ich tvorba oslovila mladú generáciu hudobníkov a poslucháčov. Ľudia ju prijali, aj širšia verejnosť. Hudba a tvorba skupiny Arzén je rešpektovaná a mnohých umelcov inšpirovala a inšpiruje... Chalani sú veľmi vďační a vážia si fakt, že ich tvorba prežila desaťročia, že stále môžu pôsobiť na scéne, koncertovať a vymýšľať nové veci.  

 Členovia skupiny 
 Palo Cabadaj - gitara, spev, skladateľ, textár
 Jaro Gažo -  spev
 Igor Klein - gitara
 Ján Heinrich - bicie
 Miro Fedor - basová gitara
 Hostia a hudobníci skupiny Arzén ktorí spolupracovali pri nahrávaní skladieb na rôznych albumoch: Ján Freedom Svoboda (basgitara), Ľuboš Tomaščík (klávesy), Michal Kovalčík (gitara), ĽH Bratov Muchovcov, Milan Ďugel (basgitara), Ján Piskorík (bicie), Pavol Vojtek (basgitara), Stanislav Vandlík (klávesy), Nebeská muzika, Michal Bobáň (viola), Ján Patrnčiak (prvé husle), Martin Dikoš (druhé husle), Marcel Comendant (cimbal), Vladimír Moravčík st. (viola), Marek Pastírik (píšťalka), Zuzana Mojžišová (vokál), Rasťo Andris (píšťalka)...

 Diskografia 
 1995 Demo 1990-95
 1998 Arzén
 2000 Ešte raz
 2003 Zhasínania
 2004 Pokušenie
 2005 Na skle maľované
 2008 S tebou či bez teba
 2011 Odpovede
 2017 Teraz nám vyhráva
 2022  Arzén - Naživo (live - DVD, CD)
 2023  Kamaráti (singel)
Videoklipy skupiny ARZÉN: 1.Boli to ručičky (1994), / 2.Hoja, hoja (I999), / 3.Hora, hora (2004), / 4.Lipová lyžka (2005), / 5.Ešte raz (2007), / 6.Janíčko, Janko (2009), / 7.S tebou či bez teba (2009), / 8.Pávy (2015), / 9.Veru sme my chlapci (2018), / 10.Dievčatko (2019), / 11.Kamaráti...(2023), / 12.Katarínka (2024), / 13. Staré dievky (2025)

 Externé odkazy 
 Oficiálna stránka skupiny - www.arzen.sk

Kategória:Slovenské rockové hudobné skupiny
Kategória:Hudobné skupiny z 1983